Document ID: 32005R0084

32005R0084
L 019/9
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 84/2005 НА СЪВЕТА
от 18 януари 2005 година
за изменение на приложението към Регламент (ЕО) № 2042/2000 за налагане на окончателно антидъмпингово мито върху вноса на системи телевизионни камери с произход от Япония
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност,
като взе предвид Регламент (ЕО) № 384/96 на Съвета от 22 декември 1995 г. за защита срещу дъмпингов внос на стоки от страни, които не са членки на Европейската общност (1) („основен регламент“),
като взе предвид предложението на Комисията след консултации с Консултативния комитет,
като има предвид, че:
А. ПРЕДХОДНИ ПРОЦЕДУРИ
(1)
С Регламент (ЕО) № 1015/94 (2) Съветът наложи окончателно антидъмпингово мито върху вноса на системи за телевизионни камери (СТК) с произход от Япония.
(2)
В член 1, параграф 3, буква д) от Регламент (ЕО) № 1015/94 Съветът изрично изключи от приложното поле на антидъмпинговото мито системите за камери, изброени в приложението към посочения регламент („приложението“), които представляват системи професионални камери от висок клас, попадащи от техническа гледна точка в определението на продукта съгласно член 1, параграф 2 от Регламент (ЕО) № 1015/94, но които не могат да се разглеждат като системи за телевизионни камери.
(3)
През октомври 1995 г. с Регламент (ЕО) № 2474/95 (3) Съветът измени Регламент (ЕО) № 1015/94, по-специално по отношение на определението на сходния продукт и някои модели системи професионални камери, които бяха изрично освободени от окончателно антидъмпингово мито.
(4)
През октомври 1997 г. с Регламент (ЕО) № 1952/97 (4) Съветът измени ставките на окончателното антидъмпингово мито за две дружества, а именно Sony Corporation и Ikegami Tsushinki Co. Ltd съгласно член 12 от основния регламент. От друга страна Съветът изрично изключи от приложното поле на антидъмпинговото мито някои нови модели на системите професионални камери, като ги добави към приложението.
(5)
През януари 1999 г. и януари 2000 г. с Регламенти (ЕО) № 193/1999 (5) и (ЕО) № 176/2000 (6) Съветът измени Регламент (ЕО) № 1015/94, като добави някои нови модели на системи професионални камери към приложението и по този начин ги изключи от приложното поле на антидъмпинговото мито. През октомври 2004 г. Съветът, с Регламент (ЕО) № 1754/2004 (7), измени Регламент (ЕО) № 176/2000.
(6)
През септември 2000 г. с Регламент (ЕО) № 2042/2000 (8) Съветът потвърди окончателните антидъмпингови мита, наложени с Регламент (ЕО) № 1015/94, съгласно член 11, параграф 2 от основния регламент.
(7)
През януари 2001 г. и през май 2001 г. с Регламенти (ЕО) № 198/2001 (9) и (ЕО) № 951/2001 (10) Съветът измени Регламент (ЕО) № 2042/2000, като добави някои нови модели на системи професионални камери в приложението към Регламент (ЕО) № 2042/2000 и по този начин ги изключи от приложното поле на антидъмпинговото мито.
(8)
През септември 2001 г. в резултат на междинно преразглеждане съгласно член 11, параграф 3 от основния регламент с Регламент (ЕО) № 1900/2001 (11) Съветът потвърди равнището на антидъмпинговото мито, наложено с Регламент (ЕО) № 2042/2000 върху вноса на СТК от производителя износител Hitachi Denshi Ltd.
(9)
През септември 2001 г. с Регламент (ЕО) № 1696/2002 (12) Съветът измени Регламент (ЕО) № 2042/2000, като добави някои нови модели на системи професионални камери в приложението към Регламент (ЕО) № 2042/2000 и по този начин ги изключи от приложното поле на антидъмпинговото мито.
(10)
През април 2004 г. с Регламент (ЕО) № 825/2004 Съветът измени Регламент (ЕО) № 2042/2000, като добави някои нови модели на системи професионални камери в приложението към Регламент (ЕО) № 2042/2000 и по този начин ги изключи от приложното поле на антидъмпинговото мито.
Б. РАЗСЛЕДВАНЕ, ОТНАСЯЩО СЕ ДО НОВИ МОДЕЛИ НА СИСТЕМИ ПРОФЕСИОНАЛНИ КАМЕРИ
1. Процедура
(11)
Двама японски производители износители, а именно Sony Corporation („Sony“) и Victor Company of Japan Limited („JVC“), информираха Комисията, че възнамеряват да въведат нови модели на системи професионални камери на пазара на Общността и помолиха Комисията да добави тези модели на системи професионални камери, включително техните аксесоари, в приложението към Регламент (ЕО) № 2042/2000 и по този начин ги изключи от приложното поле на антидъмпинговото мито.
(12)
Комисията информира съответно производството на Общността и започна разследване, което имаше за цел единствено да определи дали разглежданите стоки попадат в приложното поле на антидъмпинговите мита и дали трябва да се измени съответно постановителната част на Регламент (ЕО) № 2042/2000.
2. Разследвани модели
(13)
Бяха получени молби за освобождаване за следните модели на системи за камери, придружавани със съответна техническа информация:
i)
Sony:
-
визьор HDVF-C30W
ii)
JVC:
-
глава за камера KY-F560E
Визьорът на Sony беше представен като модел, който може да бъде използван само с камкордери, които са извън приложното поле на Регламент (ЕО) № 2042/2000. Моделът на JVC беше представен като последващ модел на професионална камера, вече изключен от действащата антидъмпингова мярка.
3. Констатации
i) Визьор HDVF-C30W
(14)
Беше установено, че визьор HDVF-C30W попада в описанието на продукта, фигуриращо в член 1, параграф 2, буква б) от Регламент (ЕО) № 2042/2000. Въпреки това той може да се използва само с глави за камери, които не попадат в описанието на продукта, фигуриращо в член 1, параграф 2, буква а) от посочения регламент. По-специално съотношението сигнал/шум на тези глави за камери е 54 dB, докато описанието в Регламент (ЕО) № 2042/2000 изисква за главите за камери „55 dB или повече при нормално ползване“. Поради това беше заключено, че този визьор следва да се разглежда като система професионална камера, попадаща в определението на член 1, параграф 3, буква д) от Регламент (ЕО) № 2042/2000. Поради това този визьор следва да бъде изключен от приложното поле на съществуващите антидъмпингови мерки и да бъде добавен в приложението към Регламент (ЕО) № 2042/2000.
(15)
В съответствие с установената практика на институциите на Комисията този модел следва да бъде освободен от мито от датата на получаване на молбата за освобождаване от съответните служби на Комисията. Поради това вносът на Sony -визьор HDVF-C30W, внесен на или след 1 април 2003 г., следва да бъде освободен от мита от тази дата.
ii) Глава за камера KY-F560E
(16)
Беше установено, че глава за камера KY-F560E, въпреки че попада в описанието на продукта, фигуриращо в член 1, параграф 2, буква а) от Регламент (ЕО) № 2042/2000, се използва главно за технически и медицински приложения. Поради това беше заключено, че този модел следва да се разглежда като система професионална камера, попадаща в определението на член 1, параграф 3, буква д) от Регламент (ЕО) № 2042/2000. Поради това този модел следва да бъде изключен от приложното поле на съществуващите антидъмпингови мерки и да бъде добавен в приложението към Регламент (ЕО) № 2042/2000.
(17)
В съответствие с установената практика на институциите на Комисията този модел следва да бъде освободен от мито от датата на получаване на молбата за освобождаване от съответните служби на Комисията. Поради това вносът на JVC - глава за камера KY-F560E, внесена на или след 1 април 2003 г., следва да бъде освободен от мита от тази дата.
4. Информация, предоставена на заинтересованите страни, и заключения
(18)
Комисията информира производството на Общността и износителите на СТК за заключенията си и им предостави възможност да представят становищата си. Никоя от страните не възрази срещу заключенията На Комисията.
(19)
Въз основа на горепосоченото Регламент (ЕО) № 2042/2000 следва да бъде съответно изменен,
ПРИЕ НАСТОЯЩИЯ РЕГЛАМЕНТ:
Член 1
Приложението към Регламент (ЕО) № 2042/2000 се заменя с текста в приложението към настоящия регламент.
Член 2
1. Настоящият регламент влиза в сила в деня след публикуването му в Официален вестник на Европейския съюз.
2. Настоящият регламент се прилага по отношение на вноса на следните модели стоки, изнасяни за Общността от следните производители:
а)
Sony от 1 април 2003 г.:
-
визьор HDVF-C30W
б)
JVC от 15 април 2004 г.:
-
глава за камера KY-F560E
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 18 януари 2005 година.

Labels: 12
3
4
18